กรณ์ไฟเขียวไอซีบีซี ฮุบสินเอเซียเกิน49%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — คลังไฟเขียวไอซีบีซีถือหุ้นธนาคารสินเอเซียเกิน 49%
นายกรณ์ จาติกวณิช รมว.คลัง เปิดเผยว่า ได้เซ็นหนังสือให้ธนาคารอินดัสเตรียล แอนด์ คอมเมอร์เชียล แบงก์ ออฟ ไชนา ลิมิเต็ด (ไอซีบีซี) เข้ามาถือหุ้นธนาคารสินเอเซียได้เกิน 49% ตามที่ธนาคารแห่งประเทศไทย (ธปท.) เสนอมา และได้ส่งเรื่องกลับไปให้ทาง ธปท. ซึ่งหลังจากนี้ไอซีบีซีต้องตั้งโต๊ะรับซื้อหุ้นจากรายย่อย ซึ่งในช่วงนี้ตามกฎกติกาต้องดูว่าจะมีผู้อื่นเสนอเงื่อนไขหรือราคาหุ้นที่สูงกว่าทางไอซีบีซีเสนอมาหรือไม่
รมว.คลัง เปิดเผยว่า ในส่วนของคลังที่เป็นผู้ถือหุ้นรายย่อยจะรอช่วงท้ายของกระบวนการตั้งโต๊ะรับซื้อ เพื่อดูว่ามีใครเสนอเงื่อนไขการซื้อหุ้นดีที่สุด แต่ ณ ปัจจุบันก็ยังไม่มีผู้อื่นแสดงเจตจำนงเข้ามาซื้อหุ้นธนาคารสินเอเซียแข่งกับทางไอซีบีซี ทำให้คาดการณ์ได้ว่าทางไอซีบีซีจะได้ซื้อหุ้นธนาคารสินเอเซีย
ทั้งนี้ การที่ไอซีบีซีเข้ามาถือหุ้นธนาคารสินเอเซียที่เป็นธนาคารขนาดเล็กจะทำให้ยกระดับใหญ่ขึ้น นอกจากนี้ยังสามารถเชื่อมโยงไปขยายธุรกิจในประเทศจีนซึ่งเป็นเศรษฐกิจขนาดใหญ่
นายอภิชาต เกษมกุลศิริ รองกรรมการผู้จัดการใหญ่ ธนาคารสินเอเซีย กล่าวว่า ขั้นตอนหลังจากนี้ไอซีบีซีต้องทำคำเสนอซื้อหลักทรัพย์ (เทนเดอร์ออฟเฟอร์) ซึ่งผู้ถือหุ้นรายย่อยจะขายหุ้นให้หรือไม่ขึ้นอยู่กับราคาและความพอใจ แต่ธนาคารยังไม่เคยได้สำรวจความเห็นจากผู้ถือหุ้นกลุ่มนี้ 
นายอภิชาต กล่าวว่า แผนธุรกิจปีนี้ที่ธนาคารได้วางไว้คงต้องปรับกันใหม่ เพราะไอซีบีซีเป็นธนาคารที่มีสินทรัพย์เป็นอันดับ 1 ของโลกในขณะนี้ และทำธุรกรรมทางการเงินทุกประเภท ขณะที่สินเอเซียตอนนี้ไม่ได้ให้บริการทางการเงินครบทุกอย่าง ต่อไปคงได้ทำบริการครบทุกประเภท อย่างไรก็ดีก่อนหน้านี้ผู้บริหารจากไอซีบีซียังไม่ได้เข้ามาพูดคุยเรื่องแผนของธนาคาร เพราะการซื้อขายยังไม่ได้ข้อสรุป 
นายปีเตอร์ อีเลียต ประธานเจ้าหน้าที่บริหาร ธนาคารซิตี้แบงก์ ประเทศไทย กล่าวว่า ไม่กลัวหากธนาคารจีนจะเข้ามาในตลาดการเงินของประเทศไทย 
“ปล่อยให้เขาเข้ามา ถึงอย่างไรทุกคนก็เป็นเพื่อนกันอยู่แล้ว” นายปีเตอร์ กล่าว
นายประสาร ไตรรัตน์วรกุล กรรมการผู้จัดการ ธนาคารกสิกรไทย กล่าวว่า ธนาคารมีหน้าที่ต้องพัฒนาตัวเองให้แข็งแกร่งขึ้น ธนาคารจีนเข้ามาแข่งขันในไทยขณะที่กสิกรไทยก็ออกไปแข่งขันกับจีนเช่นกัน เพียงแต่เข้าไปแข่งกันคนละตลาดไอซีบีซีเป็นธนาคารขนาดใหญ่ จึงเน้นสินเชื่อรายใหญ่ แต่กสิกรไทยเข้าไปจับมือกับธนาคารหมินเซิง เพื่อปล่อยสินเชื่อให้กับธุรกิจเอสเอ็มอี